钦定古今图书集成/明伦汇编/氏族典/第047卷 > 《廖用贤尚友录》 > 眭夸
## 钦定古今图书集成/明伦汇编/氏族典/第047卷 > 《廖用贤尚友录》 > 眭夸

按《魏书眭夸传》：“夸一名昶，赵郡高邑人也。少有大度，
不拘小节，耽志书传，未曾以世务经心。好饮酒，浩然
物表。年三十遭父丧，须鬓致白，每一悲哭，闻者为之
流涕。高尚不仕，寄情丘壑。同郡李顺愿与之交，夸拒
而不许，邦国少长惮之。少与崔浩为莫逆交，浩为司
徒，奏征为其中郎，辞疾不赴。州郡逼遣，不得已入京”
都，与浩相见，延留数日，惟饮酒，谈叙平生，不及世利。
浩每欲论屈之，竟不能。浩虑夸即还，时乘一骡，更无
兼骑，浩乃以夸骡内之厩中，冀相维絷。夸遂托乡人
输租者，谬为御车，乃得出关。时朝法甚峻，将有私归
之咎，浩相左右始得无坐。经年，送夸本骡，兼遗以所
乘马，为书谢之。夸更不受其骡马，亦不复书。及浩诛，
为之素服，遂作《朋友篇》，辞义为时人所称。或谓夸曰“吾闻有大才者必居贵仕，子何独在桑榆乎？”遂作《知
命论》以释之。年七十五卒。葬日，赴会者如市。无子。